62022CJ0695_RES
Asia C-695/22
Fondee a.s.
vastaan
Česká národní banka
(Ennakkoratkaisupyyntö – Městský soud v Praze)
Unionin tuomioistuimen tuomio (viides jaosto) 16.5.2024
Ennakkoratkaisupyyntö – Palvelujen tarjoamisen vapaus – Rahoitusvälineiden markkinat – Direktiivi 2014/65/EU – 3 artikla – Vapautus direktiivin 2014/65/EU soveltamisesta – Vapautettu sijoituspalvelujen välittäjä – Jäsenvaltion lainsäädäntö, jossa kielletään kyseistä välittäjää välittämästä asiakkaiden toimeksiantoja toiseen jäsenvaltioon sijoittautuneille sijoituspalveluyrityksille
Sijoittautumisvapaus – Palvelujen tarjoamisen vapaus – Rahoitusvälineiden markkinat – Direktiivi 2014/65 – Valinnaiset poikkeukset – Sijoituspalvelujen välittäjä – Jäsenvaltion lainsäädäntö, jossa kielletään vapautettua välittäjää välittämästä asiakkaiden toimeksiantoja toiseen jäsenvaltioon sijoittautuneelle sijoituspalveluyritykselle – Ei voida hyväksyä
(Euroopan parlamentin ja neuvoston direktiivin 2014/65 3 artiklan 1 kohdan c alakohdan i alakohta)
(ks. 31 ja 32 kohta sekä tuomiolauselma)
Tiivistelmä
Unionin tuomioistuin, jolle Městský soud v Praze (Prahan alioikeus, Tšekki) on esittänyt ennakkoratkaisupyynnön asiassa, joka koskee rahoitusvälineiden markkinoilla toimivan sijoituspalvelujen välittäjän palvelujen tarjoamisen vapautta, toteaa, että sijoituspalvelujen välittäjällä, johon direktiiviä 2014/65 (
1
) ei sovelleta, on mahdollisuus välittää pörssitoimeksiantoja muuhun jäsenvaltioon kuin välittäjän kotijäsenvaltioon sijoittautuneelle sijoituspalveluyritykselle.
Fondee a.s. toimii Tšekissä sijoituspalvelujen välittäjänä. Fondee on tässä asemassaan ja Tšekin tasavallan käyttämän, direktiivin 2014/65 3 artiklan 1 kohdassa säädetyn mahdollisuuden nojalla vapautettu kyseisen direktiivin soveltamisesta, eikä sitä saman artiklan 3 kohdan mukaisesti siis koske sijoituspalvelujen tarjoamisen vapaus.
Fondee välitti toimintansa puitteissa 7.10.–27.12.2019 asiakkailtaan vastaanottamansa 407 toimeksiantoa, jotka koskivat pörssilistattujen rahastojen osuuksien ostoa, Alankomaihin sijoittautuneelle arvopaperikauppiaalle.
Kansallisessa lainsäädännössä kielletään kuitenkin sijoituspalvelujen välittäjiä välittämästä toimeksiantoja muihin jäsenvaltioihin sijoittautuneille sijoituspalveluyrityksille.
Tšekin keskuspankki määräsi tästä syystä Fondeelle sakon sen kyseisenä ajanjaksona harjoittaman toiminnan perusteella.
Tšekin keskuspankin pankkineuvoston hylättyä Fondeen oikaisuvaatimuksen Fondee saattoi asian Prahan kaupunkioikeuden, joka on ennakkoratkaisua pyytänyt tuomioistuin, käsiteltäväksi. Se pohti pääasiallisesti kysymystä siitä, onko sijoituspalvelujen välittäjillä mahdollisuus vedota SEUT 56 artiklaan perustuvaan palvelujen tarjoamisen vapautta koskevaan oikeuteen voidakseen välittää asiakkaan toimeksiantoja ulkomaiselle arvopaperivälittäjälle.
Unionin tuomioistuimen arviointi asiasta
Siltä osin kuin direktiivillä 2014/65 on täydellisesti yhdenmukaistettu muun muassa yhtä tai useampaa rahoitusvälinettä koskevien toimeksiantojen rajat ylittävää vastaanottamista ja välittämistä koskevat kansalliset säännöstöt, unionin tuomioistuin päättää oikeuskäytäntönsä (
2
) mukaisesti tutkia ennakkoratkaisukysymykset yksinomaan kyseisen direktiivin säännösten perusteella.
Näin ollen unionin tuomioistuin katsoo, että siltä tiedustellaan lähinnä, onko direktiivin 2014/65 3 artiklan 1 kohdan c alakohdan i alakohtaa tulkittava siten, että henkilöt, jotka jäsenvaltio on vapauttanut tämän direktiivin soveltamisesta, saavat välittää tässä jäsenvaltiossa asuvilta tai sinne sijoittautuneilta asiakkailta saamiaan toimeksiantoja toiseen jäsenvaltioon sijoittautuneille ja siellä toimiluvan saaneille sijoituspalveluyrityksille, ja näin ollen, onko kyseinen säännös esteenä kansalliselle säännöstölle, jossa kielletään tällainen välittäminen.
Unionin tuomioistuin vastaa tähän kysymykseen myöntävästi.
Unionin tuomioistuin toteaa tähän lopputulokseen päätyessään, että direktiivin 2014/65 3 artiklan 1 kohdassa annetaan jäsenvaltioille lupa olla soveltamatta kyseistä direktiiviä henkilöihin, joiden kotijäsenvaltio ne ovat, jollei tietyistä edellytyksistä muuta johdu. Yhtenä näistä edellytyksistä kyseisen direktiivin 3 artiklan 1 kohdan c alakohdan i alakohdassa säädetään nimenomaisesti, että näillä henkilöillä on oikeus välittää saamiaan toimeksiantoja toimiluvan saaneille sijoituspalveluyrityksille.
Tämä artikla koskee toimeksiantojen välittämistä kaikille toimiluvan saaneille sijoituspalveluyrityksille eikä ainoastaan sellaisille sijoituspalveluyrityksille, jotka ovat sijoittautuneet kyseisen direktiivin soveltamisesta vapautetun henkilön kotijäsenvaltioon ja saaneet toimiluvan siellä.
(
1
)	Rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15.5.2014 annettu Euroopan parlamentin ja neuvoston direktiivi 2014/65/EU (EUVL 2014, L 173, s. 349).
(
2
)	Tuomio 20.4.2023, Autorità Garante della Concorrenza e del Mercato (Ginosan kunta) (C-348/22, EU:C:2023:301, 36 kohta oikeuskäytäntöviittauksineen).